Ida Damborg (SF), 2011-12-01:
Derfor optager landbrugets konkurrencevilkår naturligvis også SF.
Og der er næppe nogen i denne sal, der ikke er sig meget bevidst, at landbruget økonomisk er i en meget anstrengt situation.
Det skyldes flere faktorer, men ikke mindst, at landbruget har oparbejdet en gæld, der i en del tilfælde gør, at landbrugere er teknisk insolvente.
Det er derfor af stor vigtighed, at vi politikere udstikker gode rammer for sammen med landbruget at udvikle de områder, landbruget skal leve af, og måden, hvorpå det skal foregå, ikke blot nu, men i høj grad i fremtiden.
Derfor ser vi meget frem til at arbejde i den natur- og landbrugskommission.
Vi vil ikke foregribe tingene, men vi vil glæde os til, at man nu for alvor kommer til bunds i at arbejde med de problemstillinger, landbruget har.
De allerseneste tal for den økologiske eksport viser en stor fremgang.
Det gør mig glad.
Og derfor er jeg også glad for at være regeringsparti i en regering, der vil arbejde benhårdt for at opfylde målsætningen om at fordoble det dyrkede økologiske areal.
For SF mener, at vi må kigge på mulighederne for at omlægge til økologisk produktion, så det bliver mere attraktivt for landmænd at omlægge, og samtidig øger vi hjemmemarkedet for de økologiske produkter ved at øge mængden af økologiske fødevarer i offentlige institutioner, som det fremgår af finansloven.
SF ser også gerne, at landbruget i langt højere grad kan blive energileverandør.
Det er snusfornuftigt for landbruget og for hele samfundet.
Og mange landmænd vil jo rigtig gerne.
Vandplanerne er nævnt som endnu en omkostning for landbruget, og til det vil jeg nævne, at vi har været undervejs i 11 år med disse vandplaner.
Vi har haft en regering, der har smølet – den forrige ordfører fortalte så grundigt om det – og så meget smølet har man, at vi nu er 2 år for sent på den og kan forvente at få en dom ved EU-Domstolen.
Så landbruget har faktisk haft god tid til at forberede sig på dette.
Landbruget vil blive kompenseret, men måske har landbruget vænnet sig til en regering, der udskyder omsorgen for miljøet til næsten evig tid.
Det vil denne regering ikke.
For vi tager vores ansvar for såvel landbruget som for vores fælles natur nu og i fremtiden meget alvorligt.
Derfor ser vi gode muligheder, ikke kun for landbruget, men for beskæftigelsen og eksporten i det hele taget, når vi investerer i en klimavenlig omlægning af landbrugsproduktionen.
Hele verden sukker efter miljøløsninger, der kan mindske landbrugets naturbelastning.
Så er landbrugets omkostningsniveau blevet diskuteret.
Nogle har nævnt lønniveauet flere gange.
Om det mener SF, at også folk i landbruget skal have en ordentlig løn forhandlet på plads i samarbejde mellem de faglige organisationer og arbejdsgiverorganisationer, der i Danmark klarer den slags.
Og så længe der stilles store krav om en uddannet arbejdskraft, der bl.a. kan varetage dyrevelfærd og andre indviklede ting, så koster det altså en ordentlig løn.
Derfor er landbruget som alle andre erhverv pisket til nøje at vurdere alle omkostninger.
Jeg hører, at landbruget faktisk har et ønske om at blive betragtet som en industri med færre reguleringer inden for bedriften, men ved primært at kigge på input og output.
Det er en tanke, jeg godt kan lide.
Flere ordførere har været inde på pesticidafgiften, som endelig ligger klar.
Vi må som ansvarlige politikere også se på det stigende forbrug af pesticider, der er i landbruget.
Og jeg vil gøre det helt klart: SF ønsker færre pesticider i vores fødevarer og i vores natur.
Vi har jo set, at brugen har været stigende.
Så har landbruget nemlig mulighed for at mindske omkostningerne ved at bruge færre pesticider.
Energiforbruget i landbruget skal som alle andre steder også ned.
Det er medvirkende til at mindske omkostningerne, hvilket landbruget har så hårdt brug for.
Jeg har mødt landmænd, der tænker meget langsigtet på dette område: gyllenedkøling, som producerer varme; ventilation, der kun bruger halvt så meget energi som vanligt; fasefodring, der mindsker ammoniakproblemerne, ja, jeg kunne blive ved.
Disse tiltag skal vi som politikere bakke op omkring, for kun med troværdige politikere, der udstikker de lange linjer og holder dem, og ikke mindst visionære landbrugere, der vil udvikling af landbruget som et erhverv i fremtiden, skaber vi et godt og bæredygtigt erhverv med sikre kvalitetsprodukter, der kan afsættes til forbrugere i hele verden.